
# Рөстәм Миңнеханов Давоста Бөтендөнья икътисад форумын ачу тантанасында катнаша

*25.01.2012*Бүген Татарстан Республикасы Президенты Рөстәм Миңнеханов Бөтендөнья икътисад форумында катнашу өчен Давоска (Швейцария) килде. Рөстәм Миңнехановны ТР Президентының Тышкы элемтәләр департаменты директоры – ТР Президентының халыкара мәсьәләләр буенча ярдәмчесе Искәндәр Мөфлиханов, “Татнефть” ААҖ генераль директоры Шәфәгать Тәһаутдинов, “КАМАЗ” ААҖ генераль директоры Сергей Когогин һәм башкалар озатып йөри.


Форум “Зур трансформация: яңа модельләрне формалаштыру” дигән темага 25-29 гыйнвар көннәрендә уза. Фикер алышулар үсеш һәм мәшгульлек модельләре; лидерлык һәм инновацияләр модельләре; тотрыклылык һәм ресурслардан файдалану модельләре; социаль һәм технология модельләре юнәлешләре буенча оештырыла.


Давос форумында 90 нан артык илдән хакимият структуралары, бизнес-элита һәм иҗтимагый оешма вәкилләре (2,6 меңнән артык кеше) катнашыр дип көтелә.


Чарада Россияне РФ Хөкүмәте вице-премьеры Игорь Шувалов җитәкчелегендәге делегация тәкъдим итә. Иртәгә форум кысаларында ВТБ исеменнән әйдәп баручы халыкара инвесторлар һәм Россия компанияләре катнашында “Россиядә чит ил инвестицияләре: рисклар һәм мөмкинлекләр” дигән эшлекле төшке аш, шулай ук “Россиянең перспективалары” дигән сессия узачак.

*ТР Президенты матбугат хезмәте*
Рөстәм Миңнеханов Давоста Бөтендөнья икътисад форумын ачу тантанасында катнаша